*VEGA præsenterer*

**Ny neo-soulstjerne stjæler spotlyset**

*Det er gået stærkt for den unge Mekdes, der med sin opløftende neo-soul har bragt ny energi til musiklandskabet. Oplev den særlige Mekdes-vibe i Lille VEGA d. 18. oktober.*

Med fløjlsblød lethed, hjertevarme og en kæmpe passion synger Mekdes med en stemme, der både udstråler styrke og sødme. I et genremix af soul, R&B og skæv pop leverer hun sine tekster med personlighed, varme og karisma.

21-årige Mekdes er født i Etiopien og opvokset i Kolding, hvor hun i sit hjemmestudie producerer og skriver sine sange. Hendes musikalske inspiration kommer fra en bred vifte af artister, bl.a. Mahalia, Kehlani, NAO og Jorja Smith.

I foråret udgav Mekdes singlen ”In Favor Of You” hvor hun på smukkeste vis lukker melankolien ind i sit catchy R&B-univers i sit første samarbejde med produceren Vasco. Sangen har hun skrevet til sin familie, og den handler om at fortælle sine nærmeste, at man elsker dem, før det er for sent:

*“Jeg er adopteret fra Etiopien, og tænker ofte på, hvordan mit liv kunne have set ud, og på hvor taknemmelig jeg er overfor mine forældre, for alt det, de har givet mig. Det er noget, jeg har haft med mig altid og noget, jeg synes er vigtigt at minde sig selv om at sige højt,”* fortæller Mekdes.

Det er gået stærkt for den unge sangerinde, som skulle have spillet på både NorthSide og Roskilde Festival denne sommer. I stedet kan vi til efteråret opleve den talentfulde soul-sangerinde udfolde sine dansable sange i Lille VEGA.

**Fakta om koncerten:**

Mekdes (DK)

Torsdag d. 15. oktober kl. 20.00 Lille VEGA,

Enghavevej 40, 1674 København V

Billetpris: 140 kr. + gebyr

Billetsalget starter i dag via vega.dk og Ticketmaster.